ક્યારેક પાકિસ્તાનના લશ્કરી તાનાશાહ જનરલ ઝિયા-ઉલ-હકના લાડકા રહેલા પંજાબના ઉદ્યોગપતિ મિયાં નવાઝ શરીફને હાથનાં કર્યાં જ હૈયે વાગી રહ્યાં છે. જોકે બિલાડીને જેમ નવ જિંદગી હોય છે એમ મિયાં સાહબ પણ વડા પ્રધાનપદેથી ગબડે છે અને વારંવાર વડાપ્રધાનપદે પહોંચે છે. ૨૫ જુલાઈ ૨૦૧૮ના રોજ પાકિસ્તાનની રાષ્ટ્રીય ધારાસભા અને ચાર પ્રાંતિક ધારાસભાઓનું જનરલ ઈલેક્શન છે, પણ અત્યારે વ્યંગ્યમાં એને “જનરલો થકી ઈલેક્શન” ગણાવાય છે. અત્યારે લશ્કરી તંત્ર અને ગુપ્તચર સંસ્થા ઇન્ટર-સર્વિસીસ ઇન્ટેલિજન્સ (આઇએસઆઇ) મિયાં નવાઝ શરીફને બદલે પાકિસ્તાન તેહરિક–ઈ-ઇન્સાફ (પીટીઆઈ)ના વડા અને પૂર્વ ક્રિકેટર ઇમરાન ખાન માટે ચૂંટણી ગેરરીતિઓ આચરીને (રિગિંગથી) તેમને વડા પ્રધાન બનાવવાની વેતરણમાં લાગે છે. જોકે પાકિસ્તાનમાં હજુ પણ આ મહિનાની શરૂઆતમાં થયેલા ચૂંટણી સર્વેક્ષણ નવાઝમિયાંની પાર્ટી પાકિસ્તાન મુસ્લિમ લીગ(નવાઝ)ને પીટીઆઈ કરતાં ૩ ટકા વધુ મત આપીને વિજય ભણી આગળ વધતી દર્શાવે છે. અગાઉ રાષ્ટ્રપતિ અને વડાપ્રધાન રહેલા ઝુલ્ફીકાર અલી ભુટ્ટોના દોહિત્ર એવા બિલાવલ ભુટ્ટો ઝરદારીની પાકિસ્તાન પીપલ્સ પાર્ટી (પીપીપી) ત્રીજા ક્રમે મનાય છે. પૂર્વ વડાપ્રધાન બેનઝીર ભુટ્ટો અને પૂર્વ રાષ્ટ્રપતિ આસિફ અલી ઝરદારીના પુત્ર બિલાવલ કોઈપણ ભોગે ચૂંટણી જીતવા મેદાને પડ્યા છે.બીજા કટ્ટરવાદી અને ડાબેરી પક્ષો ઉપરાંત આતંકી લેખાતા જમાત ઉદ- દાવાના યુસુફ હાફીઝ પણ મિલ્લી મુસ્લિમ લીગના નેજા હેઠળ ચૂંટણી મેદાનમાં ઝૂકાવી રહ્યા છે. જોકે પૂર્વ પત્ની રેહાના ખાનના પુસ્તકમાં ઈમરાનનું કથિત ચરિત્રહનન કરાયા છતાં એને વડાપ્રધાન થવાનો ભરપૂર વિશ્વાસ છે. ત્રિશંકુ રાષ્ટ્રીય ધારાસભા થાય તો લશ્કરી તંત્રની મદદથી ઈમરાનને બહુમતી કરવાની સુવિધા મળે એવી ગણતરી મૂકાય છે.